АҞӘА, мшаԥы 15 - Sputnik. Аекскурсиамҩаԥгаҩ Виачеслав Веисер игәиҽанӡамкәа Тҟәарчал ақалақь агәҭа аҽқәа еивасны ишыҩуаз ҭихит.
"Ақалақь салсны санцоз сгәысҽанӡамкәа аҽқәа рацәаны збеит. Еиԥхныҩлон. Ҳәарада иҭысхит", - ҳәа Sputnik иазеиҭеиҳәеит аролик автор.
Веисер Instagram аҿтәи ипост аҵаҟа еиуеиԥшым агәаанагарақәа рыҩуан – избан аҽқәа руак егьи изацҳауаз ҳәа.
"Инстинктуп. Аҽан абналара аҭахын", - ҳәа лыҩуеит аинтернетхархәаҩ Елена. "Рыҩбагь ҽабақәоуп. Ицҳауаз араион иаԥшәмоуп", - иҩуеит Џьамбул Чхапелиа. Уи диқәшаҳаҭуп "Ааԥын, абзиабара иаамҭоуп, уи азоуп аԥшәма егьы аҽы зканацо" ҳәа зыҩуа Лиубаниа.
Иҟан аҭыхымҭа аԥшӡара адагьы ақалақь аԥшӡара еиҳа ихнахыз. "Тҟәарчал - ацивилизациа маҷ... Иҷыдоу ақалақь...", - иҩуеит alkrat78.
Тҟәарчал 1942 шықәсазы ареспублика аиндустриалтә центр аҳасаб ала ишьаҭаркын. Ара арацәа ыҵырхуан. 1992-1993 шықәсазтәи Аԥсны Аџьынџьтәылатә еибашьраан амацәаз иҭакын 413 уахи-ҽни. Ӷьашьа змам ахәрақәа азыннажьит аибашьра аамҭа.
Амшын аԥшаҳәа иаԥным Аԥсны қалақь заҵәуп Тҟәарчал. Ақалақь ашьхара ирҭалаҳан иркуп. Иахьазы Тҟәарчал аинтерес шьҭыркаауа иалагеит Аԥсны асасцәа, аҿиара иалагеит аҭыԥантәи атуризм.
АҞӘА, лаҵара 12 - Sputnik, Асмаҭ Ҵәыџьԥҳа. Гәылрыԥшьтәи араионтә ӡбарҭа аӡбаҩ Игор Агәмаа Ахра Аҩӡба иҳәарала аус аҽа хьчаҩык иадгалара дақәшаҳаҭхеит.
Уаанӡа Ахра Аҩӡба иус ахәаԥшра урыстәылатәи адукат Сергеи Белиак иалахәхаразы азыҳәа ҟаиҵеит. Аӡбамҭа адкыларазы аӡбаҩцәа аилацәажәаратә уадахь инеиит.
Уаанӡа Ахра Аҩӡба иинтересқәа лыхьчон адукат Инга Габилаиаԥҳа.
Гәылрыԥшьтәи араионтә ӡбарҭаҿы Ахра Аҩӡбеи иара идгылаҩцәеи рус азы аилатәара хацдыркит. Дара ахара рыдҵоуп абџьари аџьаԥҳани закәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥигоз азы.
Ари аҩыза аумҭазы ахәҭаҷ иазыԥхьагәанаҭоит ҩышықәса инаркны фышықәсанӡа ҭакрала ахыгара.
АҞӘА, лаҵара 12 - Sputnik. Аԥсны иҟоу Урыстәыла Аладатәи арратә округ азенит ракетатә ҟәшақәа аҽазыҟаҵарақәа мҩаԥыргеит. Аҽазыҟаҵарақәа раан Урыстәылатәи азенитчикцәа Амшын еиқәа акваториаҿы "аӷа" аԥырҩы дызҭам ихархәагақәа карыжьит ҳәа аанацҳауеит аокруг апресс-маҵзура.
"Аӷа" иԥрыгатә хархәагақәа ракәны ахархәара рыҭан аԥрыга аппаратқәа "Орлан", "Застава", "Гранат". Ацәҟьарақәа ирықәдыршәон аракетақәа релектронтә ҭырҟьагақәа рыла.
Аусдҵақәа рынагӡаразы аруаа атехника аибашьратә ҭагылазаашьала иаздырхиеит, ахацыркратә позициақәа ааныркылеит, еиҿыркааит аимадареи анапхгараҭареи рсистема. Абри ашьҭахь аԥшыхәра мҩаԥганы Амшын еиқәа акваториаҿы аԥырҩы дызҭам ахархәагақәа карыжьит.
Аҽазыҟаҵарақәа мҩаԥысуан аполигон Нагвалоу аҿы Аԥсны иҟоу Аладатәи арратә округ 200-ҩык аруааи 40 ак арратә техникеи алархәны. Ахархәара рыҭан азенит-ракетатә комплексқәа "Оса-АКМ", "Стрела-10" , еиҭарго ЗРК "Игла".